ธสน.อัดสินเชื่อเอสเอ็มอีพุ่ง
ยอด 9 เดือนเพิ่ม 32% เล็งออกผลิตภัณฑ์หนุนการค้าซีแอลเอ็มวี
1 พ.ย. 2559

ยอด 9 เดือนเพิ่ม 32% เล็งออกผลิตภัณฑ์หนุนการค้าซีแอลเอ็มวี
ธสน. ปลื้มไตรมาส 3 กำไรกว่า 931 ล้านบาท หลังเร่งอัดสินเชื่อช่วยเอสเอ็มอีส่งออกได้กว่า 7,000 ล้าน
นายพิศิษฐ์ เสรีวิวัฒนา กรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ เปิดเผยถึงผลการดำเนินงานในรอบ 9 เดือนของปี 2559 ว่า มีกำไรสุทธิ 931 ล้านบาท โดยมีเงินให้สินเชื่อคงค้างกว่า 7.44 หมื่นล้านบาท เพิ่มขึ้นจากสิ้นปี 2558 จำนวน 928 ล้านบาท โดยมีสินเชื่อใหม่ที่เบิกจ่ายเพิ่มขึ้นระหว่างปี 1.6 หมื่นล้านบาท และมีการชำระคืนของสินเชื่อเดิมบางส่วน ทำให้เกิดปริมาณธุรกิจกว่า 9 หมื่นล้านบาท เป็นปริมาณธุรกิจของเอสเอ็มอี 5.97 หมื่นล้านบาท
สำหรับเงินให้สินเชื่อคงค้างแก่ธุรกิจขนาดกลางและขนาดย่อม (เอสเอ็มอี) มีกว่า 3 หมื่นล้านบาท เพิ่มขึ้น 7,604 ล้านบาท หรือ 32.68% จากช่วงเดียวกันของปีก่อน เป็นผลจากการออกพัฒนาผลิตภัณฑ์ทางการเงินใหม่ๆ เช่น สินเชื่อเพื่อผู้ส่งออกเอสเอ็มอี โดยเฉพาะผู้ประกอบการรายเล็กที่ยังเข้าไม่ถึงบริการทางการเงินของธนาคารพาณิชย์ นอกจากนี้ มีสินเชื่อส่งออกทันใจ ซึ่งเป็นสินเชื่อหมุนเวียนในช่วงก่อนและหลังการส่งออก อัตราดอกเบี้ย 3.5% ใช้บุคคลค้ำประกัน อนุมัติเร็วภายใน 7 วันทำการ ให้วงเงินสูงสุด 5 แสนบาท
สำหรับยอดสินเชื่อที่ไม่ก่อให้เกิดรายได้ หรือ เอ็นพีแอล สิ้นเดือน ก.ย. 2559 อยู่ที่ 3,774 ล้านบาท คิดเป็น 5.07% ของยอดสินเชื่อคงค้าง โดยธนาคารได้ตั้งสำรองหนี้สงสัยจะสูญ 6,424 ล้านบาท เป็นสำรองหนี้พึงกันตามเกณฑ์ธนาคารแห่งประเทศไทย (ธปท.) จำนวน 3,111 ล้านบาท คิดเป็นอัตราส่วนเงินสำรองที่กันไว้แล้วต่อสำรองพึงกัน 206.52% ทำให้ธนาคารยังคงดำรงฐานะการเงินที่มั่นคง
ขณะที่ยอดการรับประกันในช่วง 9 เดือนแรกปีนี้ มีจำนวนรายลูกค้าเพิ่มมากขึ้น เกิดปริมาณธุรกิจส่งออกและลงทุนรวม 4.16 หมื่นล้านบาท แยกเป็นธุรกิจส่งออกของเอสเอ็มอี 8,135 ล้านบาท คิดเป็น 19.52% ของธุรกิจรับประกันรวม
นายพิศิษฐ์ กล่าวถึงแผนดำเนินงานในไตรมาส 4 ปีนี้ ว่า จะเร่งพัฒนาผลิตภัณฑ์และบริการเพื่อช่วยขยายการค้าการลงทุนของผู้ประกอบการไทย โดยเฉพาะในตลาดใหม่ที่ศักยภาพและกลุ่มประเทศซีแอลเอ็มวี (กัมพูชา สปป.ลาว เมียนมา และเวียดนาม) โดยธนาคารมียอดสินเชื่อเพื่อการค้าและการลงทุนระหว่างประเทศ ณ สิ้นเดือน ก.ย. 2559 กว่า 3.1 หมื่นล้านบาท และมีแผนจะเปิดสำนักงานตัวแทนในเมียนมา สปป.ลาว กัมพูชา และเวียดนาม ภายใน 1-2 ปีข้างหน้า เพื่อส่งเสริมและสนับสนุนการค้าการลงทุนของไทยในซีแอลเอ็มวี